text: Myndin omanfyri frá 1967 er áhugaverd fyri meg, tí júst í 1967 fór eg í læru sum bilsmiður hjá Vilhelmi Nielsen, sum hevði verkstað, har Smyril Line nú heldur til. Frálíka myndin sigur nógv fyri okkum, sum eru kent við alt har á leiðini. Parkeringin er áhugaverd, bilsniðini og allar súkklurnar, barakkirnar og ikki minst Turkihúsið hjá Carl á Lag hevur sína søgu.
text: #000002
text: Fara vit fyrst til turkihúsið, sum vit síggja uttast til høgru, so minnist eg væl henda bygning, sum var tikin niður miðskeiðis í 1970-árunum. Longu fyri fyrra heimsbardaga fór Carl á Lag at turka fisk á fiskastykki, sum hann hevði gjørt sær Yviri við Strond. Virksemið gekk somikið væl, at hann í 1933 bygdi stóran betongbygning, sum vit síggja á myndini.
text: #000003
text: Tá Føroyar vóru hersettar í 1940, vóru flest allir stórir bygningar í Havn tiknir at hýsa bretskum hermonnum. Virkisbygningurin hjá Carl á Lag slapp ikki undan. Tá kríggið var av, stóð húsið tómt í nøkur ár, men so byrjaði saltfiskaarbeiðið aftur í húsunum. Millum manna var bygningurin róptur Turkihúsið. Á myndini høgrumegin síggja vit Serjantahúsini, og eystanfyri síggja vit stoypivirkið hjá Eysturoy.
text: #000005
text: Áhugavert at síggja allar súkklurnar og prutlini. Rokni ikki við, at tey ungu í dag fara á ólavsøku við súkklu og prutli. Tá talan eru um bilarnar, so leggi eg serliga merki til handa Mercedes bussin, sum stendur næst Serjantahúsinum. Vit vóru manga hondbóltsferð í Vestmanna við hesum bussum. Minnist, at motorurin í bussunum var ov lítil at fáa hampuliga ferð í mótubrekku á Oyggjarvegnum. Síggi eisini ein Volvo bil næst Turkihúsinum, og so koyrdu nógv “rugbreyð” fólkavognar í gøtunum.
text: #000006
text: Niðara myndin er eisini áhugaverd í sambandi við útbyggingina av Tórshavnar Havn. Ætlan var at gera veg fram við sjóvarmálanum og byrjga Skansan inni, so hann einki útsýnið hevur suður í Nólsoyarfjørð. Alt gott um útbyggingina av havnarlagnum, men gott at sjóvarmálin Yviri við Strond og Skansen fáa frið. (Vagnur)
text: #000007